section_heading: Prevrat u kalifatu
paragraph_text: Pokret protiv Omejida krenuo je iz Horasana (Khorāsān) gdje se centralna vlast nije jako osjećala. U njemu sudjeluju pretežno islamizirani Iranci, ali su na čelu ipak Arapi. Vođa je bio Abu Muslim (Abu Muslim al-Khurāsānī). Iznenađeni Marvan II. izgubio je 750. u Mezopotamiji, bitku na Velikom Zabu (al-Zāb al-Kabīr), lijevoj pritoci Tigrisaa, a potom i kod Busira (Būsir) u Egiptu, gdje je i ubijen. Abu-Muslim je istrijebio sve Omejide izuzev Abd al-Rahmana I., koji je pobjegao na zapad i kasnije u Córdobi osnovao novu dinastiju Omejida na Pirinejskom poluotoku (756. — 1031.).